अनपेक्षित नतिजा, रोमान्चक प्रतिस्पर्धा
लिग फुटबल क्लबहरूबीच अंकको अन्तर जति छोटो हुन्छ त्यत्ति रोमान्चक मानिन्छ । काठमाडौं उपत्यकाका क्लबरूले खेलिरहको सहिद स्मारक ‘ए’ डिभिजन लिग २०७९–८० यस्तै रोचक भइरहेको छ, प्रतिस्पर्धात्मक रुपमा चलिरहेको छ । कसले कसलाई पराजित गर्छ भनेर पूर्वानुमान गर्नै मुस्किल देखिएको छ ।
काठमाडौँ — लिग फुटबल क्लबहरूबीच अंकको अन्तर जति छोटो हुन्छ त्यत्ति रोमान्चक मानिन्छ । काठमाडौं उपत्यकाका क्लबरूले खेलिरहको सहिद स्मारक ‘ए’ डिभिजन लिग २०७९–८० यस्तै रोचक भइरहेको छ, प्रतिस्पर्धात्मक रुपमा चलिरहेको छ । कसले कसलाई पराजित गर्छ भनेर पूर्वानुमान गर्नै मुस्किल देखिएको छ ।मनाङमर्स्याङदीमाथि ३–० को अनपेक्षित जित हात पारेको जावलाखेल युवा क्लब नवौं चरणको समाप्तिमा शीर्षस्थानमा रह्यो । उसले ५ जित, २ बराबर र २ हारको नतिजासहित १७ अंक बनाएको छ । जावलाखेलको छिमेकी टिम सातदोबाटो युवा क्लबले पनि १७ अंक जोडेको छ । तर, छैटौं चरणमा यी दुई क्लबबीच भएको प्रतिस्पर्धामा २–१ को जित निकालेको आधारमा जावलाखेल ‘हेड टु हेड’ मा अगाडि बढेको हो ।लिग कति रोमान्चक भइरहेको छ भन्ने फ्रेन्ड्सले हिमालयन शेर्पामाथि हात पारेको ६–० को जितले पनि देखाउँछ । जबकि हिमालयन शोर्पाले अघिल्लो खेलमा विभागीय टिम एपीएफलाई ५–३ ले पाखा लगाएको थियो । यो सिजनको ६३ खेल सकिदा सबभन्दा ठूलो अन्तरको जित रचेपछि फ्रेन्ड्सले रेलिगेसन क्षेत्र छोड्यो ।च्यासलमा चर्च ब्वाइजविरुद्ध थ्रीस्टारको प्रतिस्पर्धामा स्पष्ट हार–जितको नतिजा आएको भए जावलाखेल नम्बर १ वरियतामा नहुन पनि सक्थ्यो । चर्च ब्वाइज, संकटा, मनाङ र थ्रीस्टारले १५–१५ अंक बनाएका छन् । अर्थात्, लिगका शीर्ष ६ क्लब दुई अंक अन्तरमा छन् । यसले लिग रोमान्चक भइरहेको प्रष्ट पार्दछ । आठौं चरणसम्म शीर्ष आठ क्लब चार अंकभित्र थिए । पहिलो र पाँचौं स्थानको टिमबीचको भिन्नता दुई अंक थियो ।स्टार खेलाडीहरूलाई आबद्ध गर्दै सशक्त बनेको चर्च ब्वाइजले सुरुका तीन खेल जितेको थियो । हालसम्म लिगमा अपरािजत एक्लो टिम रहेको उसले पछिल्ला ६ खेलमा लगातार बराबरी गरेको छ । सातौं चरणसम्म अपराजित रहेको मनाङ लगातार दुई हारपछि तल झरेको हो । औसतको टिम बनाएको थ्रीस्टारले चार खेलयता अपराजित रहदै आठ अंक जोडेको छ । विदेशी खेलाडी भित्र्याएपछि पुलिसले पनि ठूला टिमलाई चुनौती दिन थालेको छ ।नवौं चरणसम्म चार टिम शीर्षस्थानमा रहेका छन् । पहिलो चरणमा ५ खेलमा हार–जित हुँदा पनि जावलाखेल धेरै गोल गरेको आधारमा शीर्षस्थानमा रहेको थियो । डिफेन्डिङ च्याम्पियन मछिन्द्र र थ्रीस्टार हारेपछि अन्तिम दुई स्थानमा थिए । जावलाखेल, चर्च ब्वाइज र सातदोबाटोले लगातार दुई खेल जिते । गोल अन्तरको आधारमा चर्च ब्वाइज दोस्रो चरणमा शीर्षस्थानमा उक्लियो । चर्च ब्वाइज र सातदोबाटोले लगातार तीन खल जित्यो र तेस्रो चरणमा पनि चर्च ब्वाइज सबभन्दा अगािड रह्यो ।सातदोबाटोले चौथो चरणमा आएर पहिलो हार थ्रीस्टारविरुद्ध बेहोर्दा चर्च ब्वाइजले पनि संकटाविरुद्ध गोलरहित खेल्यो । तैपनि चर्च ब्वाइज पहिलो स्थानमै रह्यो । मछिन्द्रले पुलिसको चुनौती पन्छाउँदै यो सिजन पहिलो जित हात पारेको पनि चौथो चरणमै हो । एनआरटी र पुलिस रेलिगेसन क्षेत्रमा पुग्यो । पाँचौं चरणमा सातदोबाटो शीर्षस्थानमा उक्लियो । यसको लागि उसले खुमलटारलाई हरायो । पुलिसले एनआरटीसँग बराबरी गर्दै अंकको खाता खोल्यो ।छैटौं चरणमा जावलाखेलले सातदोबाटोलाई हरायो र मनाङ २–० ले फ्रेन्ड्सलाई पन्छाउँदै शीर्षस्थानमा उक्लियो । चार अंकभित्र ६ टिम रहँदा जावलाखेल दोस्रोमा पुग्यो । पुलिस र एनआरटीलाई पहिलो जित दर्ता गर्न सातौं चरण कुर्नुपर्‍यो । चिरपरिचित प्रतिद्वन्द्वी थ्रीस्टारविरुद्ध बराबरी खेलेर पनि मनाङ सातौं चरणमा शीर्षस्थानमा रह्यो । किनभने सातदोबाटो, जावलाखेल र चर्च ब्वाइजले पनि अंक बाँडेका थिए । मनाङको अपराजित यात्रालाई १–० ले समाप्त पार्दै सातदोबाटो आठौं चरणमा शीर्षस्थानमा फर्कियो । लिग रोमान्चक बन्दै जाँदा शीर्ष आठ क्लबको अन्तर चार अंकमा छोटियो ।नवौं चरणमा जावलाखेलले मनाङविरुद्ध निकालेको ३–० को जित अनपेक्षित थियो । तर, सातदोबाटो, चर्च ब्वाइज र थ्रीस्टारले अंक बाँडेपछि शीर्ष वरियातमा जावलाखेलको भाग्य खुल्यो । हिमलायन शेर्पाविरुद्ध फ्रेन्ड्सको फराकिलो जितले एनआरटी र पुलिसलाई रेलिगेसन क्षेत्रमा पठायो । त्यसैले लिगमा शीर्षस्थानको लागि रोमान्चक प्रतिस्पर्धा चलिरहँदा ए डिभिजनमै रहने संघर्षको खेल पनि रोचक भइरहेको छ ।